
    ΘΕΜΑ: Θέσεις του ΠΑ.ΣΥ.Φ για το αποκαλούμενο "Ειδικό Τέλος ΑΠΕ" – Οριακή Τιμή Συστήματος - Εγγυημένες τιμές (Feed in tariffs).
Μετά τη συνάντηση με τον  υπουργό ΠΕΚΑ και τη συζήτηση με τους φορείς των ΑΠΕ (07-10-2011) για θέματα σχετιζόμενα με το Ειδικό Τέλος ΑΠΕ, την Οριακή Τιμή Συστήματος και την Εγγυημένη Τιμή Συστήματος (Feed in Tariff - FIT) θα θέλαμε να διατυπώσουμε τις κάτωθι θέσεις/ απόψεις:

. Ο ΠΑ.ΣΥ.Φ θεωρεί ότι δεδομένων των ιδιαζουσών και ιδιαιτέρως εύθραυστων, ειδικά στην παρούσα οικονομική συγκυρία, συνθηκών της αγοράς απαιτείται ιδιαιτέρως συγκροτημένη και προσεκτική προσέγγιση ενός τόσο πολυπαραγοντικού θέματος, όπως το θέμα του feed in tariff. Σε σχέση με τους βασικούς παράγοντες που οφείλουν να λαμβάνονται υπόψη κατά την επιστημονικά και πρακτικά έγκυρη προσέγγιση της εν λόγω προβληματικής είναι λ.χ. σαφές ότι η όποια σταδιακή μείωση παρατηρείται αναφορικά με το κόστος κατασκευής ενός φ/β πάρκου σήμερα αντισταθμίζεται ή ακριβέστερα υπερκαλύπτεται τόσο από το υψηλό επιτόκιο δανεισμού, όσο και από την υψηλή φορολόγηση, με αποτέλεσμα να  αυξάνεται τελικώς το συνολικό κόστος επένδυσης. Ενόψει αυτών των παραγόντων θεωρούμε απολύτως άστοχη και άκαιρη οποιαδήποτε συζήτηση για την προοπτική μείωσης των feed in tariffs. Επίσης επιστημονικά αστήρικτος και αυθαίρετος παρουσιάζεται ο επιλεκτικός παραλληλισμός που γίνεται με τα ισχύοντα σε άλλες χώρες, στις οποίες το συνολικό χρηματοδοτικό και αδειοδοτικό πλαίσιο ουδεμία σχέση έχει με το ισχύον στην Ελλάδα. 

. Στην παρούσα περίοδο της χρηματοοικονομικής κρίσης οι ΑΠΕ συνιστούν έναν από τους λίγους παραγωγικούς τομείς στην Ελλάδα με επενδυτικό δυναμικό και κινητικότητα, ενισχύουν την περιφερειακή ανάπτυξη και προσφέρουν απασχόληση. Συζητήσεις περί επικείμενης μείωσης της εγγυημένης τιμής αποβαίνουν ιδιαιτέρως βλαπτικές για την εν λόγω αγορά, καθότι επιτείνουν την αβεβαιότητα των μικρομεσαίων ιδίως επενδυτών. Επιπροσθέτως, λειτουργούν ως αντικίνητρο για την εκδήλωση του όποιου διεθνούς επενδυτικού ενδιαφέροντος, το οποίο ως χώρα επιδιώκουμε. Συγκεκριμένα, με το μηχανισμό feed in tariff ευνοείται η συνολική ανάπτυξη των ΑΠΕ δια της συγκρότησης ενός πλαισίου προβλεψιμότητας των τιμών, προϋπόθεση που συνιστά μία κομβική παράμετρο του συνολικού επενδυτικού πλαισίου. Επιπλέον, διευκολύνεται η διασπορά και η διεύρυνση της επενδυτικής δραστηριότητας δια της προσέλκυσης και των μικρομεσαίων επενδυτών, γεγονός που αμβλύνει την εξάρτηση της επενδυτικής δραστηριότητας και της συνολικής αναπτυξιακής προσπάθειας αποκλειστικά από συγκεκριμένους παίκτες. 

.

. Η τιμή feed in tariff (FIT) δεν επηρεάζει μόνο τους επενδυτές φ/β συστημάτων αλλά έμμεσα επηρεάζει και την εξέλιξη του συναφούς εγχώριου παραγωγικού βραχίονα, η οποία αναπτύσσεται παράλληλα, δημιουργώντας θέσεις εργασίας και ενισχύοντας κυρίως την περιφέρεια. Στο σημείο αυτό επισημαίνεται ότι η προβλεπόμενη δημιουργία θέσεων εργασίας που σχετίζονται με τις ΑΠΕ, αμέσως ή εμμέσως, έως το 2014 θα ξεπερνά τις 25.000. Μεγάλο ποσοστό των θέσεων αυτών σχετίζεται με την αγορά των φ/β και ειδικότερα με τους τομείς παραγωγής, εμπορίας, συντήρησης κι εγκατάστασης αυτών. Όφελος υπάρχει επίσης και από τη μείωση των εθνικών εκπομπών διοξειδίου του άνθρακα, την ασφάλεια ενεργειακού εφοδιασμού της χώρας και την περιβαλλοντική απορρύπανση.  Η ανάπτυξη των ΑΠΕ θωρακίζει την Ελλάδα και την ανταγωνιστικότητα της οικονομίας έναντι των επικείμενων μεταβολών στις χρεώσεις των δικαιωμάτων εκπομπών ρύπων από το 2013 κι έπειτα, οπότε και θα σημειωθεί μεγάλη αύξηση του κόστους ηλεκτροπαραγωγής από ορυκτά καύσιμα, δηλ. πετρέλαιο, λιγνίτη, φυσικό αέριο. Περαιτέρω, με τη διείσδυση των μονάδων ΑΠΕ στο σύστημα παραγωγής ηλεκτρικής ενέργειας όχι μόνο επιτυγχάνεται μείωση των εκπομπών αερίων του θερμοκηπίου, αλλά και εξοικονόμηση των εγχώριων καυσίμων, καθώς και μείωση της εξάρτησης από εισαγόμενα καύσιμα. 

.Πρέπει επίσης να επισημανθεί ότι η εγγυημένη τιμή (feed in tariff) στην Ελλάδα ουδόλως σχετίζεται ή εξαρτάται από την άντληση κρατικών πόρων και ως εκ τούτου ουδεμία επιβάρυνση προκαλείται στον κρατικό προϋπολογισμό. 

.Επιπρόσθετα, δε, οποιοδήποτε ενδεχόμενο περαιτέρω μείωσης της εγγυημένης τιμής, πέραν της ανά εξάμηνο απομείωσης που προβλέπεται ήδη στο Ν. 3851/2010, σε συνδυασμό με την εξαίρεση των φ/β από τις επιδοτήσεις του νέου αναπτυξιακού νόμου θα οδηγήσει σε απώλειες που θα ξεπερνούν το 40% σε σχέση με τιμές που ίσχυαν πριν από τέσσερα χρόνια.  

. Αν ήθελε κανείς να υπολογίσει ποια η άμεση οικονομική επίπτωση της παραγωγής ηλεκτρικής ενέργειας από ΑΠΕ στον καταναλωτή, θα κατέληγε στο συμπέρασμα ότι αυτή όχι μόνο δεν επιβαρύνει τον καταναλωτή αλλά μειώνει το τελικό κόστος παραγωγής ηλεκτρικής ενέργειας. Και τούτο διότι όσο περισσότεροι σταθμοί ΑΠΕ διεισδύουν στην αγορά τόσο περισσότερους συμβατικούς σταθμούς «εκτοπίζουν». Δεδομένου δε ότι η ΟΤΣ διαμορφώνεται μειοδοτικά για τους συμβατικούς παραγωγούς, δηλαδή η πώληση ενέργειας εξασφαλίζεται στο συμβατικό παραγωγό που θα προσφέρει τη φθηνότερη κιλοβατώρα, καθίσταται σαφές ότι οι μονάδες παραγωγής από ΑΠΕ εκτοπίζουν τις κιλοβατώρες που παράγονται από ακριβότερες συμβατικές μονάδες παραγωγής. Συνεπώς, η διείσδυση των ΑΠΕ έχει ως αποτέλεσμα να μη χρειάζεται να λειτουργούν οι πιο ακριβοί συμβατικοί σταθμοί, γεγονός που ρίχνει το κόστος της ηλεκτρικής ενέργειας που παράγεται από το συμβατικό σύστημα κάθε ώρα, δηλαδή την Οριακή Τιμή Συστήματος, σύμφωνα και με τα πορίσματα πρόσφατης επιστημονικής μελέτης του ΕΜΠ. Επιπρόσθετα, ο μηχανισμός Εγγυημένης Τιμής Συστήματος προβλέπει σταθερό τρόπο αμοιβής των ΑΠΕ, ακόμη και στην περίπτωση που η ΟΤΣ υπερβαίνει το ύψος της Εγγυημένης Τιμής, γεγονός με σαφή οικονομικά πλεονεκτήματα σε σχέση με το συνολικό κόστος της ηλεκτροπαραγωγής στη χώρα. 

.Οι επενδύσεις σε φ/β σήμερα ανέρχονται μόλις στα 350 MW, ποσοστό πολύ μικρό σε σχέση με τους νομοθετημένους εθνικούς μας στόχους (1.500 MW για το 2014 και 2.200 MW για το 2020). Συνεπώς, η οποιαδήποτε απόφαση για μείωση των εγγυημένων τιμών των φωτοβολταϊκών τη δεδομένη χρονική στιγμή μόνο ανάσχεση μπορεί να προκαλέσει στη συγκεκριμένη αναπτυσσόμενη αγορά, με παράπλευρες απώλειες σε θέσεις εργασίας.  

.Η τιμή του λεγόμενου "Ειδικού Τέλους ΑΠΕ" με βάση επίσημα στοιχεία του ΔΕΣΜΗΕ μειώθηκε το 2006 από 0,80 σε 0,30 (ευρώ/MWH) για οικιακούς καταναλωτές (ΥΠΑΝ/Δ6/Φ1/οικ22473/10/10/2006) ενώ αυξήθηκε για τους λοιπούς, επιβαρύνοντας περαιτέρω τους μεγάλους καταναλωτές. Ο τρόπος υπολογισμού του Ειδικού Τέλους ΑΠΕ, διά του συστήματος που εφαρμόζεται σήμερα, οδηγεί σε υπερβολική και τεχνητή υπερτίμησή του. Απώτερη συνέπεια των στρεβλώσεων αυτών και της επακόλουθης δημιουργίας ελλείμματος στον ΔΕΣΜΗΕ είναι η εντατικοποίηση των πιέσεων για αύξηση του "Τέλους ΑΠΕ", προς το σκοπό της κάλυψης του ελλείμματος, το οποίο τελικώς επωμίζονται, κυρίως, οι μεγάλοι καταναλωτές. Δεν είναι, επομένως, τυχαίο ότι πληθαίνουν οι απόψεις εκείνων που υποστηρίζουν ότι το σημερινό σύστημα υπολογισμού του "Τέλους ΑΠΕ" είναι στρεβλό και άδικο για τους καταναλωτές, ενώ αποκρύπτει τα πραγματικά κόστη ηλεκτροπαραγωγής, ευνοεί τις συμβατικές ρυπογόνες μονάδες, αποφέρει κέρδη στους προμηθευτές σε βάρος των καταναλωτών, διακινδυνεύει την ίδια την ανάπτυξη των ΑΠΕ, ενώ παράλληλα -δημιουργώντας εσφαλμένως την εντύπωση περί δήθεν ύπαρξης υψηλού κόστους παραγωγής τους- οδηγεί στη δυσφήμηση αυτών. Θα πρέπει, λοιπόν, ο υπολογισμός του "ΕΤ ΑΠΕ" και της ΟΤΣ να είναι αντικειμενικός και χωρίς στρεβλώσεις.

.Θεωρούμε ότι οποιαδήποτε μείωση του FIT μέχρι 31-12-12 μόνο προβλήματα θα δημιουργήσει και καμία θετική επίδραση δεν θα έχει στο "ΕΤ ΑΠΕ". Ήδη  υπάρχουν συμβάσεις πώλησης ηλεκτρικής ενέργειας από φ/β για αρκετά έργα, τα οποία θα καλύψουν όλο το 2012 και τις αρχές του 2013.

Ο ΠΑ.ΣΥ.Φ λοιπόν προτείνει:

Α) Τη διατήρηση του FIT μέχρι 31-12-2012, διάστημα κατά το οποίο ο υπολογισμός "ΕΤ ΑΠΕ" και ΟΤΣ παραμένει σταθερός.

Β) Στο μέτρο που σε ουσιώδες μέρος του το αποκαλούμενο "Ειδικό Τέλος ΑΠΕ" δεν κατευθύνεται στη στήριξη των ΑΠΕ, θα ήταν σωστότερο να αποκαλείται «Τέλος Διοξειδίου του Άνθρακα» ή «Τέλος Κλιματικής Αλλαγής», για την αποφυγή αρνητικών συνειρμών και παρανοήσεων σε σχέση με το πού τελικά πράγματι διατίθεται το εν λόγω τέλος. Διότι το Τέλος ΑΠΕ προορίζεται στο μεγαλύτερό του μέρος για την κάλυψη των όποιων ελλειμμάτων του ΔΕΣΜΗΕ, καθώς και για την κάλυψη του κόστους για την ενίσχυση της ΣΗΘΥΑ, η οποία χωρίς να είναι ΑΠΕ, επιβαρύνει και αυτή το εν λόγω Ειδικό Τέλος.

Γ) Η μέθοδος υπολογισμού του Ειδικού Τέλους ΑΠΕ προβλέφθηκε με το Ν. 2773/1999, όταν οι ΑΠΕ είχαν ελάχιστο μερίδιο στο ισοζύγιο ενέργειας και η μέθοδος αυτή εξακολουθεί να εφαρμόζεται μέχρι και σήμερα, παρά τη μεταβολή της οργάνωσης της αγοράς, καθώς και την αύξηση της συνεισφοράς των ΑΠΕ. Κατά συνέπεια, υποεκτιμάται η πραγματική συνεισφορά των ΑΠΕ και η μείωση κόστους που επιφέρουν στην ημερήσια αγορά. Λόγω της συστηματικής αυτής υποεκτίμισης της συνεισφοράς των ΑΠΕ στην Ημερήσια Αγορά πάντα προκύπτει έλλειμμα για το ΔΕΣΜΗΕ και ως εκ τούτου διογκώνεται αδικαιολόγητα το Ειδικό Τέλος ΑΠΕ. Συνεπώς, απαραίτητος κρίνεται ο εξορθολογισμός της ΟΤΣ και η πρόβλεψη ενός αντικειμενικού τρόπου υπολογισμού του ΕΤ ΑΠΕ.

Δ) Σημειώνουμε εξάλλου ότι είναι επιστημονικά αβάσιμη η διασύνδεση της προβληματικής της ελλειμματικής λειτουργίας του ΔΕΣΜΗΕ με τη συζήτηση για το ύψος των εγγυημένων τιμών για τις ΑΠΕ.  Προτείνεται η εξεύρεση νέων πηγών εσόδων για την κάλυψη του Ειδικού Λογαριασμού ΑΠΕ, όπως η θέσπιση νομοθετικής ρύθμισης για την επιβολή τέλους μεταβίβασης αδειών ΑΠΕ, η θέσπιση «τέλους δικαιωμάτων εξόρυξης/χρήσης λιγνίτη», το οποίο θα μπορούσε να προσδιοριστεί ως η διαφορά του κόστους εξόρυξης του λιγνίτη και της τιμής που θα προσφέρονταν σε δημοπρασία για την εκχώρηση των δικαιωμάτων εκμετάλλευσης ενός νέου λιγνιτικού πεδίου, η θέσπιση τέλους δικαιωμάτων χρήσης μεγάλων υδροηλεκτρικών έργων, η απόδοση του 50% της εισφοράς υπέρ ΕΡΤ Α.Ε ως πόρου του Ειδικού Λογαριασμού του ΔΕΣΜΗΕ, κάνοντας χρήση της σχετικής δυνατότητας που παρέχει το άρθρο 12 παρ. 16 του ν. 3851/2010, η θέσπιση με νομοθετική ρύθμιση της ανάθεσης στον ΔΕΣΜΗΕ της έκδοσης και διάθεσης των πιστοποιητικών Εγγύησης Προέλευσης, όπως συμβαίνει σε άλλες χώρες της Ευρωπαϊκής Ένωσης.

Ε) Δημιουργία ευνοϊκού περιβάλλοντος για τις επενδύσεις σε ΑΠΕ και ειδικότερα σε φ/β με δυνατότητες ευχερούς χρηματοδότησης και χαμηλότοκου δανεισμού, ταχύρρυθμες και απλουστευμένες αδειοδοτικές διαδικασίες καθώς και τήρηση των νομοθετικά καθορισμένων χρόνων για κάθε αδειοδοτικό στάδιο (fast track για μικρότερες και μικρές επενδύσεις).
Όλα τα παραπάνω θα πρέπει να ληφθούν σοβαρά  υπόψη από το αρμόδιο Υπουργείο και τη Ρυθμιστική Αρχή, για να μπορούν οι μικρές και μεσαίες Ελληνικές επιχειρήσεις να επενδύουν σε ΑΠΕ, να είναι ανταγωνιστικές και να ενισχύουν την Ελληνική  οικονομία. Σε κάθε άλλη περίπτωση εξοστρακίζονται οι ελληνικές επιχειρήσεις, καθίστανται μη ανταγωνιστικές και υπονομεύεται η εγχώρια επενδυτική και αναπτυξιακή προσπάθεια σε μια ιδιαίτερα κρίσιμη μάλιστα καμπή για τη χώρα μας.

   Ο ΠΡΟΕΔΡΟΣ                                            

  ΝΙΚΟΣΚΑΛΟΓΕΡΑΚΗΣ                                                      

